NOTA DE PREMSA

**PIMECOMERÇ I L’AJUNTAMENT DE CANOVELLES SUMEN ESFORÇOS PER LLUITAR CONTRA EL TOP MANTA AL MERCAT SETMANAL**

***L’Ajuntament de Canovelles, PIMEComerç Vallès Oriental i l’associació de marxants Asomercat s’han reunit per buscar solucions a la presència de la venda ambulant il·legal al tradicional mercat dels diumenges***

*Barcelona, 25 de gener de 2017.-* La delegació de PIMEComerç al Vallès Oriental es va reunir el passat dia 19 amb l’Ajuntament de Canovelles després que el seu associat del sector de marxants, Asomercat, alertés de la presència continuada de venedors de l’anomenat ‘top manta’ al tradicional mercat de la població, que se celebra els diumenges. Segons han informat, a finals de desembre es van comptabilitzar 160 venedors il·legals. Asomercat es queixa del greu prejudici que aquesta competència suposa per als paradistes legals (uns 400) que cada diumenge treballen al mercat de Canovelles.

L’Ajuntament és conscient del problema i del greuge que suposa el ‘top manta’, “tant per al comerç sedentari com per al no sedentari”. De fet, ha implementat diverses mesures que, fins ara, no han donat el resultat esperat. Per aquest motiu es va celebrar la reunió (en la qual van participar, per part de l’Ajuntament, l’alcalde, Emiliano Cordero, la regidora de Promoció Econòmica, Noelia Lavado, i la tècnica Eva Elhombre; per part d’Asomercat, el seu president, Toni Puigvert, i l’assessor de l’entitat, Félix Aznárez; i per part de PIMEComerç, el secretari institucional de la patronal, Enric Calvo, i la coordinadora territorial, Fina Ros, a més del delegat territorial de PIMEC, Joan Carles Basi). A la trobada, PIMEComerç es va comprometre a aportar la seva coneixença i experiència del fenomen ‘top manta’ per ajudar a trobar una solució al problema.

L’Ajuntament de Canovelles tractarà de forma prioritària aquest tema en una propera reunió de la Junta de Seguretat del municipi. Entre les mesures a prendre es contemplarà la possibilitat de combinar la tasca pedagògica cap als consumidors amb una major presència de cossos policials. L’objectiu és aconseguir que es compleixin les normatives sobre ocupació de via pública, permisos per a l’activitat comercial, venda de productes falsificats, etc. El mercat ambulant de Canovelles és molt conegut i ocupa una superfície de 3.000 metres lineals.

**Adjuntem imatge de la reunió.**

*PIMEComerç és la patronal del sector del Comerç de la Micro, Petita i Mitjana Empresa de Catalunya i, amb els seus socis col·lectius, arriba als 41.000 comerços associats.*